ก้านกล้วย

ก้านกล้วย เป็นภาพยนตร์แอนิเมชันสามมิติประเภทอิงประวัติศาสตร์แนวผจญภัยของไทยที่ออกฉายในปี พ.ศ. 2549 ผลิตโดยกันตนาแอนิเมชันและจัดจำหน่ายโดยสหมงคลฟิล์ม ชื่อของภาพยนตร์สร้างโดยได้แรงบันดาลใจจากบางส่วนของพงศาวดารว่าลักษณะของเจ้าพระยาปราบหงสาวดี ช้างทรงของสมเด็จพระนเรศวรมหาราชนั้น จะมีหลังโค้งลาดคล้ายก้านกล้วย จึงตั้งชื่อภาพยนตร์และตัวละครเอกว่า "ก้านกล้วย" ภาพยนตร์เรื่องนี้เป็นการเล่าเรื่องราวเกี่ยวกับลูกช้างตัวน้อยชื่อว่า "ก้านกล้วย" ซึ่งต้องออกผจญตามหาพ่อผู้หายสาบสูญ จนสุดท้ายก็ได้เป็นช้างศึก และได้เอาชนะงวงแดง ผู้อยู่เบื้องหลังการสูญเสียพ่อ เนื้อเรื่องบางส่วนสร้างเหตุการณ์ในประวัติศาสตร์ไทย โดยเล่าเรื่องราวตั้งแต่การเสียกรุงศรีอยุธยาครั้งที่ 1 จนถึงสงครามยุทธหัตถี
ภาพยนตร์เรื่องนี้กำกับโดยคมภิญญ์ เข็มกำเนิด ซึ่งเคยไปศึกษาการทำแอนิเมชันที่สหรัฐและเคยทำภาพเคลื่อนไหวร่วมกับดิสนีย์และบลูสกายสตูดิโอในภาพยนตร์แอนิเมชันอย่างทาร์ซาน, ไอซ์ เอจ และแอตแลนติส
ก้านกล้วยเป็นภาพยนตร์ที่มีเอกลักษณ์ไทย ทั้งภูมิทัศน์ พรรณไม้ วัฒนธรรมไทย ประเพณีไทย และบ้านทรงไทย และยังสะท้อนให้เห็นถึงวิถีชีวิตของคนไทยในสมัยอยุธยา นอกจากนี้ ยังเป็นแอนิเมชันไทยลำดับต้น ๆ ที่สร้างด้วยคอมพิวเตอร์ต่อจากปังปอนด์และสุดสาครซึ่งเป็นแอนิเมชันสองมิติ ก้านกล้วยถูกดัดแปลงเป็นการ์ตูนทางโทรทัศน์ทางช่อง 7 ที่มีชื่อว่า ก้านกล้วยผจญภัย ซึ่งใช้ตัวละครที่มีอยู่เดิม และเพิ่มตัวละครใหม่บางตัว เล่าเรื่องราวของก้านกล้วยในวัยเด็ก แต่มีเนื้อหารายละเอียดมากขึ้น
== เนื้อเรื่อง ==
ก้านกล้วย เป็นลูกช้างสีฟ้ารูปงาม เกิดในป่าแห่งหนึ่งในประเทศไทย แม่ของก้านกล้วยชื่อ แสงดา และพ่อของก้านกล้วยเป็นช้างศึกแห่งกองทัพอยุธยานาม ภูผา ซึ่งถูกงวงแดง ช้างขุนศึกร่างยักษ์พม่าฆ่าตายในสงครามคราวเสียกรุงศรีอยุธยาครั้งที่หนึ่ง ด้วยเหตุนี้ ทำให้ก้านกล้วยถูกเพื่อนช้างในโขลงล้อเลียนว่าเป็น "ลูกไม่มีพ่อ" อยู่เป็นประจำ  ซึ่งทำให้ก้านกล้วยรู้สึกน้อยใจอยู่บ่อยครั้ง
วันหนึ่ง ก้านกล้วยรู้สึกสงสัยเกี่ยวกับพ่อของเขา ก้านกล้วยจึงถามแสงดา แม่ของเขา ว่าพ่อเป็นใคร และอยู่ที่ใด แสงดาได้บอกแก่ลูกชายว่า พ่อของเขาถูกมนุษย์จับตัวไปเป็นช้างศึกก่อนที่ก้านกล้วยจะเกิดเสียอีก เมื่อแสงดางีบหลับไป ก้านกล้วยจึงแอบหนีแม่มาสำรวจค่ายทหารพม่าเพื่อตามหาพ่อของเขา ก้านกล้วยมาพบงวงแดง ณ เต็นท์แห่งหนึ่ง ก้านกล้วยถามงวงแดงเกี่ยวกับพ่อของเขา แต่งวงแดงปฏิเสธที่จะตอบคำถามและพยายามฆ่าก้านกล้วย แต่พระนเรศทรงช่วยก้านกล้วยไว้ และทรงผูกมิตรไมตรีกับเขา
ก้านกล้วยหลบหนีทหารจากค่ายพม่ามาพบกับชบาแก้ว ช้างสาวสีชมพูวัยเดียวกับก้านกล้วย ทั้งสองกลายเป็นเพื่อนสนิทกัน ชบาแก้วได้พาก้านกล้วยไปอาศัยอยู่ที่หมู่บ้านหินขาวกับเธอและคุณตามะหูด ควาญช้างชาวอยุธยา ผู้เปรียบเสมือนบิดาบุญธรรมของเธอ ก้านกล้วยได้พบกับจิ๊ดริด นกพิราบสื่อสารแห่งอาณาจักรอยุธยา ก้านกล้วยสอบถามจิ๊ดริดเกี่ยวกับที่พำนักของพ่อของเขา จิ๊ดริดจึงแนะนำให้เขาฝึกฝนทักษะการต่อสู้โดยมะหูด เพื่อที่เขาจะได้มีสิทธิ์เป็นช้างศึก เข้าพระราชวัง โดยบอกว่า ภูผาเป็นช้างศึก ซึ่งควรจะอยู่ในวัง
ผ่านมาหลายปี เมื่อก้านกล้วยเติบใหญ่เป็นช้างหนุ่มรูปงามผู้ทรงพละกำลัง คุณตามะหูดได้พาเขาไปรับคัดเลือกเป็นช้างศึกแห่งกรุงศรีอยุธยา ในการคัดเลือกช้างทรงแด่สมเด็จพระนเรศวรมหาราชนั้น ก้านกล้วยได้พบแสงดาอีกครั้ง ในขณะที่แสงดากำลังจะถูกเหล่าทหารทำร้าย ก้านกล้วยได้ต่อสู้เพื่อช่วยแม่ของเขาจากอันตราย สมเด็จพระนเรศวรมหาราชทอดพระเนตรเห็นความกตัญญูของเขา จึงทรงแต่งตั้งให้ก้านกล้วยเป็นพระคชาธาร รับราชบรรดาศักดิ์เป็น "เจ้าพระยาไชยานุภาพ" ต่อมา ก้านกล้วยได้พาแสงดาและจิ๊ดริดแอบเข้าไปในหอเทพกุญชร เพื่อตามหาภูผา แต่กลับพบช้างเฒ่านาม สิงขร สิงขรเล่าความในอดีตว่า ในสงครามก่อนจะเสียกรุงฯนั้น ตนเกือบถูกงวงแดงปลิดชีพ แต่ทว่าภูผาได้สละชีวิตช่วยตนไว้ ก้านกล้วยและแสงดาพอได้ทราบก็เสียใจมาก แสงดาหวังจะพาก้านกล้วยหนีไปกับตนเพราะไม่อยากให้ลูกต้องพบชะตากรรมเช่นเดียวกับผู้เป็นพ่อ แต่ด้วยคำแนะนำของสิงขร ก้านกล้วยจึงตัดสินใจออกรบเพื่อเผชิญหน้ากับงวงแดง ล้างแค้นให้แก่ภูผาผู้เป็นบิดา
สมเด็จพระนเรศวรมหาราชทรงนำกองกำลังนักรบหนึ่งแสนคน ออกจากกรุงศรีอยุธยา สู่สนามรบ ณ ตำบลหนองสาหร่าย สุพรรณบุรี กองทัพอยุธยาได้เข้าประจันหน้ากับกองทัพหงสาวดี ซึ่งมีกำลังพลสองแสนสี่หมื่นคน ก้านกล้วยได้นำทัพออกสู้อย่างเต็มที่ ล้มช้างฝ่ายศัตรูได้เกือบหมด เมื่อถูกล้อมรอบด้วยกองทัพข้าศึก สมเด็จพระนเรศวรมหาราชทรงตรัสเชิญมังกยอชวา พระมหาอุปราชาแห่งหงสาวดี ผู้ทรงเป็นแม่ทัพใหญ่แห่งกองทัพหงสาวดี ซึ่งทรงช้างงวงแดง เข้าทำยุทธหัตถีกับพระองค์ งวงแดงพอต่อสู้ได้สักพักก็ทราบทันทีว่าก้านกล้วยเป็นลูกชายของภูผา และพยายามจะสังหารเขา จนก้านกล้วยเริ่มเสียแรง หลังจากสมเด็จพระนเรศวรมหาราชทรงฟันพระอังสะขวาของพระมหาอุปราชาจนสิ้นพระชนม์แล้ว ก้านกล้วยได้อาศัยจังหวะนี้ยันโคนต้นพุทราสามารถล้มงวงแดงได้สำเร็จ อยุธยาจึงเป็นฝ่ายชนะ และได้รับเอกราชคืนจากหงสาวดี
หลังจากสงครามยุทธหัตถี ก้านกล้วยได้รับพระราชทานนามจากสมเด็จพระนเรศวรมหาราชว่า "เจ้าพระยาปราบหงสาวดี" ช้างทรงคู่บารมีของพระองค์ จากนั้น ผู้คนอาณาจักรอยุธยา ก็อาศัยอยู่อย่างสงบสุข ไม่ถูกพม่ารุกราน ส่วนก้านกล้วยนั้น ได้มีช้างคู่สมรสคือ ชบาแก้ว เพื่อนสนิทในวัยเด็ก และอาศัยอยู่ร่วมกันอย่างมีความสุข
== งานพากย์ ==
== การเปิดตัวและรางวัล ==
การเปิดตัวของภาพยนตร์
ก้านกล้วย ได้รับการเปิดตัวในรูปแบบดีวีดีที่สหรัฐอเมริกา ในช่วงเดือนกันยายน ค.ศ. 2008 โดยใช้ชื่อในเวอร์ชันอเมริกันคือ The Blue Elephant
บริษัทเพอร์เซ็ปต์พิคเจอร์คอมพานีของอินเดีย ได้ซื้อสิทธิ์ภาพยนตร์และเปิดตัวในเวอร์ชันภาษาฮินดีโดยใช้ชื่อ Jumbo ซึ่งนักแสดงอินเดียชื่อ อักษัย กุมาร เป็นผู้ให้เสียงพากย์ตัวเอกของเรื่องที่ใช้ชื่อในเวอร์ชันนี้ว่า จัมโบ้
รางวัล
ภาพยนตร์เรื่องก้านกล้วย ได้รับรางวัล Best Feature Film จากการประกวดแอนิเมชัน AniMadrid 2006 ที่ประเทศสเปน
ภาพยนตร์เกียรติยศแห่งปี, ภาพยนตร์ยอดนิยมแห่งปี ที่ทำรายได้สูงสุด, บันทึกเสียงยอดเยี่ยม, ดนตรีประกอบภาพยนตร์ยอดเยี่ยม รางวัลพระราชทานพระสุรัสวดี (ตุ๊กตาทอง) ครั้งที่ 28 ประจำปี พ.ศ. 2549
== อ้างอิง ==
== แหล่งข้อมูลอื่น ==
เว็บไซต์อย่างเป็นทางการ 
ข่าวจากผู้จัดการออนไลน์ 
ข่าวจาก modernine 
เพลงประกอบภาพยนตร์เรื่องก้านกล้วย (ขับร้องโดย แอ๊ด คาราบาว)  
ก้านกล้วย
ภาพยนตร์ไทย
ภาพยนตร์แอนิเมชันไทยที่ออกฉายในปี พ.ศ. 2549
ภาพยนตร์ระดับจี
ภาพยนตร์ที่ออกฉายในปี พ.ศ. 2549
แอนิเมชันไทย
ภาพยนตร์เกี่ยวกับช้าง
ภาพยนตร์ที่มีฉากในจังหวัดพระนครศรีอยุธยา